RAPPORT TAL-KUMMISSJONI LILL-PARLAMENT EWROPEW U LILL-KUNSILL L-implimentazzjoni tal-impenji tal-politika tal-UE dwar is-sigurtà alimentari u tan-nutrizzjoni: l-ewwel rapport bijennali. /* COM/2014/0712 final */





Lista ta’ Akronimi 3CS || Koordinazzjoni, komplementarjetà u koerenza AGIR || Alliance Globale pour l’Initiative Résilience AR4D || Riċerka Agrikola għall-Iżvilupp CAADP || Il-Programm Komprensiv għall-Iżvilupp Agrikolu tal-Afrika CFS || Il-Kumitat dwar is-Sigurtà Dinjija tal-Ikel CGIAR || dak li kien il-Grupp Konsultattiv dwar ir-Riċerka Agrikola Internazzjonali. CORAF/WECARD || Il-Kunsill tal-Afrika tal-Punent u Ċentrali dwar ir-Riċerka u l-Iżvilupp tal-Agrikoltura KE || Il-Kummissjoni Ewropea ECOWAP || Il-politika agrikola tal-Komunità Ekonomika tal-Istati tal-Afrika tal-Punent ECOWAS || Il-Komunità Ekonomika tal-Istati tal-Afrika tal-Punent EIARD || L-Inizjattiva Ewropea dwar ir-Riċerka Agrikola għall-Iżvilupp UE || L-Unjoni Ewropea FAO || L-Organizzazzjoni dwar l-Ikel u l-Agrikoltura ICN2 || It-tieni Konferenza Internazzjonali dwar in-nutrizzjoni IFAD || Il-Fond Internazzjonali għall-Iżvilupp Agrikolu INGO || Organizzazzjoni Internazzjonali mhux Governattiva SM || Stati Membri NEPAD || Il-Partenarjat Ġdid għall-Iżvilupp tal-Afrika NGO || Organizzazzjoni mhux Governattiva OECD/DAC || L-Organizzazzjoni għall-Kooperazzjoni Ekonomika u l-Iżvilupp /Il-Kumitat ta’ Assistenza għall-Iżvilupp PCD || Il-koerenza ta' politika għall-iżvilupp SHARE || Sostenn għar-reżiljenza tal-Qarn tal-Afrika SUN || Scaling Up Nutrition UN-SCN || il-Kumitat Permanenti tan-Nazzjonijiet Uniti għan-Nutrizzjoni USAID || L-Aġenzija tal-Istati Uniti għall-Iżvilupp Internazzjonali VGGT || il-Linji Gwida Volontarji dwar il-Governanza Responsabbli tal-Pussess tal-Art, is-Sajd u l-Foresti WFP || Il-Programm Dinji tal-Ikel WHA || l-Assemblea Dinjija tas-Saħħa. 1. Introduzzjoni Fl-2010, l-Unjoni Ewropea (UE) u l-Istati Membri tagħha flimkien mal-imsieħba kollha bdew tentattiv biex tiġi indirizzata s-sigurtà alimentari u tan-nutrizzjoni permezz tal-adozzjoni ta’ qafas ta’ politika għas-sigurtà alimentari għall-UE kollha kemm hi[1]. Minn dakinhar, saru aktar impenji ta' politika tal-iżvilupp tal-UE biex jissaħħlu l-prijoritajiet stabbiliti fl-2010. Tfassal pjan ta’ implimentazzjoni għas-sigurtà alimentari u tan-nutrizzjoni[2] u dan ġie maqsum f’sitt prijoritajiet ta’ politika, akkumpanjati minn kriterji ta’ prestazzjoni u oqsma indikattivi ta’ intervent[3]. Wara li approva l-pjan ta’ implimentazzjoni f’April 2013, il-Kunsill talab li l-Kummissjoni Ewropea tipproduċiu, flimkien mal-Istati Membri, rapport ta’ progress bijennali kkonsolidat tal-UE kollha mill- 2014’il quddiem. Dan id-dokument huwa l-ewwel minn dawn ir-rapporti. Dan jivvaluta l-prestazzjoni tal-UE u l-Istati Membri tagħha fit-twettiq tal-pjan ta’ implimentazzjoni, biex jiġi kkomunikat lill-Parlament Ewropew u lill-Kunsill u lill-pubbliku ġenerali. Dan ir-rapport għandu l-għan li jwieġeb żewġ mistoqsijiet bażiċi ta' prestazzjoni: 1) kif kienu allineati l-iżborżi u l-interventi speċifiċi magħmula fl-2012 mas-sitt prijoritajiet ta’ politika u 2) l-UE u l-Istati Membri tagħha kif aderew mat-3Cs ta’ koerenza, kumplimentarjetà u koordinazzjoni fl-indirizzar ta’ dawn il-prijoritajiet. Dan ir-rapport huwa strument ta’ responsabbiltà lejn il-livell ta' fuq. Huwa jistabbilixxi punt ta’ referenza jew linja bażi li fuqhom ir-rapporti ta' wara se jqabblu l-prestazzjoni tad-donaturi tal-UE fil-ħidma flimkien biex jiksbu l-prijoritajiet maqbula ta' politika tal-UE dwar is-sigurtà alimentari u tan-nutrizzjoni. Huwa bbażat fuq evidenza kwantitattiva konsolidati (dejta dwar l-iżborż ibbażata fuq ir-rappurtaġġ tal-OECD-DAC tal-2012) u dejta kwalitattiva dwar it-3Cs ipprovduta mill-Awstrija, il-Belġju, il-Finlandja, Franza, il-Ġermanja, l-Irlanda, l-Italja, l-Olanda, ir-Renju Unit u l-UE fir-rapporti rispettivi tagħhom. Il-metodoloġija hija deskritta fil-Kapitolu 4 tad-dokument ta’ ħidma tal-persunal (DĦP), marbut miegħu. Id-donaturi tal-UE, li kkontribwew għal dan ir-rapport flimkien jirrappreżentaw kważi 90 % tat-total (fis-setturi kollha) tal-ODA tal-UE ipprovdut mill-UE u l-Istati Membri kollha. Dan ir-Rapport jeżamina l-prestazzjoni tal-UE u l-Istati Membri tagħha bl-użu ta’ dejta eżistenti għall-valutazzjoni tal-prestazzjoni. Bħala konsegwenza, ir-rapport jeżamina wkoll jekk is-sistemi ta’ valutazzjoni tal-prestazzjoni attwali humiex kapaċi jipprovdu dejta valida u affidabbli dwar l-impenn tal-UE fis-sitt oqsma ta’ prijorità politika. Dan ir-rapport huwa akkumpanjat minn Dokument ta’ Ħidma tal-Persunal (DĦP), li jipprovdi aktar informazzjoni u studji ta’ każijiet. 2. X'riżultati ksibna fejn jidħlu l-impenji tagħna ta' politika? 2.1 Analiżi ġenerali tal-iżborżi tagħna Id-donaturi tal-UE investew kważi EUR 3.4 biljun fis-sigurtà alimentari u tan-nutrizzjoni fl-2012, li jiġu madwar 8 % tat-total tal-Assistenza għall-Iżvilupp uffiċjali tagħhom (ODA). L-interventi kienu maqsuma fost 2 500 programm u kienu jkopru aktar minn 115-il pajjiż. L-Istati Membri tal-UE kkontribwew permezz tal-programmi rispettivi tagħhom. Barra minn hekk,[4] id-donaturi tal-UE pprovdew madwar EUR 1.1 biljun għal għajnuna ta’ emerġenza u umanitarja marbuta mas-sigurtà alimentari u tan-nutrizzjoni f’aktar minn 80 pajjiż. Bħala medja, il-programmi umanitarji kienu jirrappreżentaw 25 % tat-total tal-programmi relatati mas-sigurtà alimentari u tan-nutrizzjoni (żvilupp umanitarju plus) b’xi differenzi bejn l-Istati Membri (ara l-Istampa 1). Flimkien, l-għajnuna għall-iżvilupp u umanitarja kienet tikkorrispondi għal aktar minn 10 % tal-ODA. Stampa 1 Is-sehem tal-assistenza għall-iżvilupp u umanitarja għas-sigurtà alimentari u tan-nutrizzjoni skont kull donatur Tabella 1: Id-distribuzzjoni ġeografika tal-iżborżi ta' għajnuna fl-2012Il-kontinent || EUR || Perċentwali (%) L-Afrika - sub-Saħarjana || 1,439,111,341 || 43 % Globali[5] || 958,251,930 || 28 % L-Asja || 593,399,623 || 18 % L-Amerika Latina u l-Karibew || 231,378,699 || 7 % Viċinat || 87,841,667 || 2 % Oħrajn || 55,802,800 || 2 % Totali || 3,365,786,060 || 100 % Il-maġġoranza tal-interventi (bejn wieħed u ieħor 65 %) kienu joperaw fuq livell ta’ pajjiż b’aktar minn 115-il pajjiż sħab, inklużi stati fraġli[6], li jirċievu appoġġ. Ġeografikament, l-Afrika kienet l-aktar li rċeviet fondi fl-2012, u rċeviet 43 % tal-kontribuzzjonijiet totali (ara t-Tabella 1). Fl-Afrika, l-Istati Membri ffukaw is-sostenn tagħhom fuq pajjiżi speċifiċi, filwaqt li l-UE kellha firxa ġeografika usa’. Kważi 30 % tal-interventi kienu globali, li turi l-importanza tad-dimensjoni globali ta' ġid pubbliku tas-sigurtà alimentari u tan-nutrizzjoni. Stampa 2. Appoġġ riċevut minn pajjiżi sħab (f’miljuni ta’ EUR) L-Istampa 2 tipprovdi ħarsa ġenerali lejn l-20 pajjiż sieħeb li rċivew l-aktar appoġġ. Aktar tagħrif jinsab fit-tabella fil-kapitolu 1 tad-Dokument ta’ Ħidma tal-Persunal, li juri li 68 pajjiżi sieħeb irċieva medja ta’ inqas minn EUR 3 miljun għal kull donatur. 2.2 Interventi li jolqtu s-sitt prijoritajiet ta' politika It-taqsima li ġejja tagħti ħarsa lejn l-interventi tad-donaturi tal-UE skont is-sitt prijoritajiet ta’ politika. Tabella 2. Distribuzzjoni ta' żborżi skont il-prijorità ta' politika Prijorità || Ammont f’EUR miljuni || Perċentwali Il-prijorità 1: It-titjib tar-reżiljenza tal-bdiewa fuq skala żgħira u l-għajxien rurali || 2 022 || 60 % Il-prijorità 2: Appoġġ għal governanza effettiva || 395 || 12 % Il-prijorità 3: L-appoġġ għall-agrikoltura reġjonali u l-politiki għas-sigurtà alimentari u tan-nutrizzjoni (SAN) || 151 || 4 % Il-prijorità 4: It-tisħiħ tal-mekkaniżmi tal-protezzjoni soċjali għas-SAN || 209 || 6 % Il-prijorità 5: It-titjib fin-nutrizzjoni || 467 || 14 % Il-prijorità 6: It-tisħiħ tal-koordinazzjoni bejn l-atturi umanitarji u ta’ żvilupp biex tiżdied ir-reżiljenza || 122 || 4 % Totali || 3 366 || 100 % Il-maġġoranza tal-interventi (madwar 60 %) jaqgħu taħt il-Prijorità 1 (it-titjib tar-reżiljenza tal-bdiewa fuq skala żgħira u l-għajxien rurali), segwita mill-Prijoritajiet 5 (it-titjib tan-nutrizzjoni) u 2 (l-appoġġ għal governanza effettiva). L-iżborż ta’ fondi għal kull prijorità ġie analizzat. Ħafna tal-interventi kkontribwew għal aktar minn qasam wieħed ta’ prijorità. Billi l-metodoloġija ma kinitx tippermetti li l-programmi jkunu jistgħu jiġu kkategorizzati f’aktar minn prijorità waħda, iċ-ċifri ma jistgħux jiġu interpretati f’termini assoluti. Il-kriterju ta' prestazzjoni "Numru u valur ta' programmi konġunti tal-UE u l-Istati Membri tagħha appoġġati fil-livelli nazzjonali, reġjonali u globali" kien diffiċli li jiġi vvalutat u għalhekk ma ġiex inkluż fir-rappurtar tal-kriterji ta’ prestazzjoni. Huwa importanti li wieħed jinnota li l-UE u l-Istati Membri tagħha jinvestu fl-impenn ta’ politika f’oqsma differenti ta’ politika u għalhekk jista' jkun li ċ-ċifri dwar l-infiq ma jipprovdux stampa sħiħa tal-importanza tas-sigurtà alimentari u tan-nutrizzjoni. 2.2.1 Prijorita ta' politika 1: It-titjib tar-reżiljenza tal-bdiewa fuq skala żgħira u l-għajxien rurali Il-kriterji għall-valutazzjoni tal-prestazzjoni · 1 560 programm irċevew EUR 2.02 biljun f'108 pajjiż jew fil-livell internazzjonali. · Ġew appoġġjati 149 programm ta’ riċerka nazzjonali u internazzjonali b’valur ta’ EUR 379 miljun. Aktar minn nofs il-fondi kollha żborżjati fl-2012 (EUR 2 biljun, madwar 60 % tat-total) kienu allokati għall-prijorità 1, li juri li t-titjib tar-reżiljenza tal-bdiewa fuq skala żgħira u l-għajxien rurali kien għan importanti ta’ assistenza ikkombinata tal-UE. Ġew iffinanzjati madwar 1 560 programm f’aktar minn 100 pajjiż. L-interventi kienu jinkludu l-għoti ta' appoġġ lill-intensifikazzjoni agrikola sostenibbli u d-diversifikazzjoni għal bdiewa fuq skala żgħira, speċjalment nisa; it-titjib tal-aċċess tal-bdiewa żgħar għall-art u l-ilma, il-produzzjoni tal-irziezet, u s-servizzi ta' kreditu u estensjoni; l-assistenza lill-pajjiżi sħab fl-indirizzar tal-effetti negattivi tal-bidla fil-klima fuq is-sigurtà alimentari u tan-nutrizzjoni; l-appoġġ għar-riċerka agrikola favur il-foqra u riċerka oħra għal żvilupp u trasferiment ta’ teknoloġija, l-estensjoni u l-innovazzjoni; kif ukoll l-indirizzar tal-għajxien rurali permezz ta’ ġenerazzjoni ta’ dħul, ta’ impjiegi barra l-irziezet, u tal-katina ta' valur u interventi tan-negozju agrikolu. Madwar 62 % tal-fondi żborżjati għall-Prijorità 1 ġew implimentati fuq livell ta’ pajjiż, 33 % fil-livell globali, u 5 % fil-livell reġjonali. Il-biċċa l-kbira tal-fondi (37 %) ġew żborżjati fl-Afrika, segwit minn 34 % madwar id-dinja, u 18 % fl-Asja. L-10 pajjiżi li rċevew l-aktar finanzjament taħt din il-prijorità ikienu jinkludu diversi pajjiżi fraġli fejn hemm nuqqas ta' sigurta alimentari, bħal ma huma l-Etjopja, l-Afganistan, u r-Repubblika Demokratika tal-Kongo (ara SWD Kapitolu 3, stampa 1). Il-ġestjoni sostenibbli tal-art huwa element kruċjali fit-titjib tal-għajxien tal-bdiewa fuq skala żgħira. Fl-Etjopja, fejn hemm proporzjon kbir ta’ nies rurali li huma vulnerabbli għal pressjonijiet fiżiċi u ekonomiċi, l-UE u diversi Stati Membri qed jappoġġaw ċerti inizjattivi. Pereżempju, il-programm bejn l-Etjopja u l-Ġermanja dwar ġestjoni tal-art sostenibbli huwa mmirat lejn iż-żoni ta' Amhara, Oromia u Tigray, u daħħal teknoloġiji u miżuri għall-protezzjoni kontra l-erożjoni u l-promozzjoni tal-formazzjoni ta' gruppi ta' utenti biex jitħajjar l-iżvilupp tal-ġestjoni sostenibbli taż-żoni fejn jinġabar l-ilma. Ir-riċerka u l-innovazzjoni dwar l-agrikoltura sostenibbli, is-sigurtà alimentari u tan-nutrizzjoni (AR4D) kien qasam ieħor importanti ta’ appoġġ taħt il-Prijorità 1. Id-donaturi tal-UE taw kontribuzzjonijiet sinifikanti għar-riċerka agrikola għall-iżvilupp, billi kkontribwew madwar EUR 380 miljun fl-2012. Dan inkluda l-appoġġ mogħti lil inizjattivi globali bħal ma huma CGIAR (li qabel kien il-Grupp Konsultattiv dwar ir-Riċerka Agrikola Internazzjonali), organizzazzjonijiet reġjonali, b’mod partikolari fl-Afrika, kif ukoll l-istituti nazzjonali tar-riċerka agrikola. Id-donaturi Ewropej huma membri tal-Inizjattiva Ewropea dwar ir-Riċerka Agrikola għall-Iżvilupp (EIARD) (ara l-Kaxxa 1). Kaxxa 1: EIARD L-EIARD hija pjattaforma permanenti, informali ta' koordinazzjoni ta' politika għall-UE u l-Istati Membri tagħha, flimkien mal-Isvizzera u n-Norveġja. Hija kienet ingħatat għarfien mill-Kunsill u mill-Parlament Ewropew fl-1997 biex tiffaċilita l-koordinazzjoni tal-politika u l-investimenti Ewropej għar-riċerka agrikola għall-iżvilupp (ARD). Fl-2012, il-membri tal-EIARD (inkluża l-UE) pprovdew USD 231 miljun lill-Fond tas-CGIAR (45 % tat-total). Il-koordinament tal-appoġġ Ewropew għas-CGIAR huwa fuq nett fl-aġenda tal-EIARD. L-EIARD hija wkoll membru attiv tal-Forum Ewropew dwar ir-Riċerka Agrikola għall-Iżvilupp (EFARD), li jinkludi diversi partijiet interessati. Ir-rapporti ta' politika u d-dokumenti ta’ pożizzjoni emfasizzaw l-importanza li r-riċerka tissarraf f’azzjoni biex jinkisbu impatti aħjar, inkluż għall-ifqar gruppi ta’ bdiewa. Bis-saħħa tal-EIARD, l-Ewropa għandha waħda mill-iktar vuċijiet b’saħħithom fil-Kunsill tas-CGIAR (ara wkoll l-istudju ta’ każ fil-Kapitolu 2.1 tal-DĦP). 2.2.2 Prijorita ta' politika 2: Appoġġ għal governanza effettiva Il-kriterji għall-valutazzjoni tal-prestazzjoni · 410 programmi f’87 pajjiż irċevew EUR 395 miljun. · Pożizzjonijiet konġunti tal-UE u l-Istati Membri wasslu għall-adozzjoni tal-Linji Gwida Volontarji dwar Governanza Responsabbli tal-Pussess tal-Art, is-Sajd u l-Foresti (VGGT) tal-Kumitat dwar is-Sigurtà Alimentari Dinjija (CFS) fl-2012. · Ir-rieżami bejn il-pari tal-2012 tal-Organizzazzjoni għall-Kooperazzjoni Ekonomika u l-Iżvilupp/il-Kumitat għall-Għajnuna fl-Iżvilupp (OECD/DAC) Reviżjoni kif ukoll ir-rapport tal-2013 tal-Koerenza Politika għall-Iżvilupp tal-UE (PCD) jindikaw li l-koerenza ta' politika għall-iżvilupp qed titjieb. Bejn wieħed u ieħor 12 % tal-investimenti tal-UE u l-Istati Membri fl-2012, li jammontaw għal EUR 395 miljun, marru lejn l-appoġġ għal governanza effettiva. Dawn l-interventi kienu jinkludu: appoġġ għal inizjattivi diskussi fis-CFS; it-tisħiħ tal-organizzazzjonijiet tas-soċjetà ċivili u tal-organizzazzjonijiet tal-bdiewa fil-pajjiżi msieħba u l-promozzjoni tas-setgħa tagħhom li jipparteċipaw fil-proċessi tat-teħid tad-deċiżjonijiet; l-għoti tas-setgħa lin-nisa u t-tisħiħ tar-rwol tagħhom fit-teħid ta’ deċiżjonijiet dwar il-produzzjoni tal-ikel, il-konsum tal-ikel u l-assi tal-unitajiet domestiċi; l-appoġġ għad-deċentralizzazzjoni u l-governanza lokali sabiex tissaħħaħ is-sigurtà alimentari; l-appoġġ għall-Programm Komprensiv għall-Iżvilupp tal-Agrikoltura fl-Afrika (CAADP); it-tisħiħ tal-governanza globali dwar is-sigurtà tal-ikel u n-nutrizzjoni, inkluż l-appoġġ għall-moviment Scaling Up Nutrition (SUN); u ż-żieda fil-promozzjoni tal-mentalita li s-sigurtà alimentari u tan-nutrizzjoni għandha tiġi prijoritizzat f’fora internazzjonali u reġjonali, kif ukoll fil-livell tal-gvernijiet nazzjonali f’pajjiżi sħab. Madwar 63 % tal-fondi żborżjati għall-prijorità 2 ġew implimentati fuq livell ta’ pajjiż, 13 % fil-livell reġjonali, u 24 % fil-livell globali. F'relazzjoni ma' din id-distribuzzjoni ġeografika, 41 % tal-fondi kienu allokati għall-Afrika, 15 % għall-Asja, 8 % għall-Amerika Latina u l-Karibew. Globalment, din kien jinkludi finanzjament ewlieni mhux allokat lill-aġenziji alimentari bbażati f’Ruma — l-Organizzazzjoni tal-Ikel u l-Agrikoltura (FAO), il-Fond Internazzjonali għall-Iżvilupp Agrikolu (IFAD), il-Programm Dinji tal-Ikel (WFP) — għall-appoġġ reġjonali u globali tas-sigurtà alimentari u tan-nutrizzjoni. L-UE u l-Istati Membri tagħha jikkontribwixxu għal dibattiti internazzjonali u fora permezz tat-tħejjija ta’ pożizzjonijiet konġunti tal-UE matul in-negozjati dwar riżoluzzjonijiet tal-Assemblea Ġenerali tan-NU dwar l-iżvilupp fl-agrikoltura, is-sigurtà alimentari u tan-nutrizzjoni, in-nisa rurali, u d-dritt għall-alimentazzjoni inkluż matul is-sessjonijiet annwali tal-Kunsill tad-Drittijiet tal-Bniedem, u bl-iżvilupp ta' pożizzjonijiet konġunti għat-twettiq fis-sessjoni annwali tas-CFS. Eżempju ta’ ħidma konġunta huwa l-appoġġ kombinat tad-donaturi tal-UE għal-Linji Gwida Volontarji dwar il-Governanza Responsabbli tal-Pussess tal-Art, is-Sajd u l-Foresti (VGGT). Id-donaturi tal-UE issa huma attivi f’inizjattivi nazzjonali, reġjonali u internazzjonali biex jimplimentaw il-VGGT, is-sostenn tal-governanza tal-art u s-sigurtà tal-pussess tal-art. Eżempju ieħor huwa x-xogħol magħmul minn donaturi tal-UE għall-appoġġ tal-proċess kurrenti fis-CFS biex jiżviluppaw prinċipji volontarji għall-investiment agrikolu responsabbli (RAI). Fl-Afrika, id-donaturi tal-UE jaħdmu flimkien mill-qrib biex jappoġġaw is-CAADP fil-livell kontinentali, reġjonali u dak nazzjonali fil-kuntest tat-Task Team tal-isħab għall-iżvilupp tas-CAADP, bħala kontributuri għall-fond fiduċjarju b'donaturi multipli u ħafna inizjattivi oħrajn fil-livell ta' pajjiż. Fi ħdan il-kuntest tas-Sena Afrikana tal-Agrikoltura li twassal lejn il-laqgħa għolja tal-2014 tal-kapijiet tal-Istat f’Malabo, l-imsieħba għall-iżvilupp immexxija mill-UE appoġġjaw politikament lill-Unjoni Afrikana u lilll-Aġenzija ta' Ppjanar Koordinazzjoni NEPAD (NPCA). Rigward il-kriterju tal-prestazzjoni għat-titjib fil-koerenza tal-politika għall-iżvilupp (PCD), sar progress tajjeb kemm fil-livell tal-UE kif ukoll fil-livell tal-Istati Membri, kif rikonoxxut fir-rieżami tal-pari tal-2012 tal-OECD-DAC u fir-rapport tal-2013 tal-UE dwar il-koerenza tal-politika għall-iżvilupp. Il-Finlandja ppilotat l-istrument tal-OECD għall-PCD billi janalizzat il-politiki nazzjonali u tal-UE li kellhom impatt fuq is-sigurtà alimentari u tan-nutrizzjoni f’pajjiżi li qed jiżviluppaw. 2.2.3 Prijorita ta' politika 3: L-appoġġ għall-agrikoltura reġjonali u l-politiki ta' sigurtà alimentari u tan-nutrizzjoni Il-kriterji għall-valutazzjoni tal-prestazzjoni · 98 programm reġjonali rċevew pagamenti b’valur ta’ EUR 151 miljun. Il-prijorità ta’ politika 3 rċeviet 4 % tal-fondi totali żborżjati. Id-donaturi tal-UE taw madwar EUR 151 miljun, għal total ta’ 98 programm. Din il-prijorità kienet tinkludi appoġġ għall-iżvilupp u l-implimentazzjoni ta’ linji politiċi agrikoli reġjonali; l-istrateġiji biex titħaffef l-integrazzjoni tas-swieq reġjonali alimentari, pereżempju fil-qasam tal-ħut; programmi għall-kontroll tal-mard tal-annimali; kif ukoll inizjattivi li jindirizzaw l-istandards sanitarji u fitosanitarji u s-sikurezza tal-ikel fil-ġlieda kontra mard li jinġarr fl-ikel. Inizjattivi oħrajn appoġġjati fl-2012 kienu jikkonċernaw sistemi ta' informazzjoni għas-sigurtà agrikoltura u s-sigurtà alimentari u tan-nutrizzjoni, bħal ma huma sistemi ta’ twissija bikrija u t-trasparenza tas-suq. Fejn tidħol id-distribuzzjoni ġeografika tal-investimenti, madwar 35 % tal-fondi kienu allokati għall-Afrika, 42 % għal interventi fuq livell globali, 12 % għall-Asja, 7 % għall-Amerika Latina u l-Karibew. L-UE, Franza, Spanja, il-Pajjiżi l-Baxxi, ir-Renju Unit u l-Ġermanja kollha jipprovdu assistenza reġjonali relatata mas-sigurtà alimentari u tan-nutrizzjoni fl-Afrika tal-Punent fi ħdan il-kuntest tal-politika agrikola tal-ECOWAS, magħrufa bħala ECOWAP (ara l-Kaxxa 2). Fil-kapitolu 2.2 tad-dokument ta’ ħidma tal-persunal hemm ippreżentat studju ta’ każ li jippreżenta l-appoġġ Ewropew lill-ECOWAP, inklużi l-isforzi għall-promozzjoni tal-koerenza, il-komplementarjetà u l-koordinazzjoni. Kaxxa 2: ECOWAP L-isforzi konġunti bejn l-UE u xi wħud mill-Istati Membri tagħha biex jappoġġaw l-ECOWAP huwa eżempju tal-koordinazzjoni u l-kumplimentarjetà tal-inizjattivi tad-donaturi tal-UE għas-sigurtà alimentari u tan-nutrizzjoni. Id-donaturi tal-UE jikkoordinaw fi ħdan il-Grupp tal-ECOWAP u huma impenjati f’interventi konġunti taħt l-awspiċi tal-ECOWAP. Pereżempju l-UE, Franza u Spanja qed jappoġġaw is-sistema reġjonali tar-riżervi tal-ikel; l-UE u Franza appoġġaw lill-ECOWAS fil-ġlieda kontra d-dubbien tal-frott; u Franza, Spanja u l-Istati Uniti qed jappoġġjaw lill-aġenzija reġjonali għall-agrikoltura u l-alimentazzjoni (RAAF). L-ECOWAP ġeneralment huwa rikonoxxut bħala l-ewwel inizjattiva tax-xorta tagħha fil-kontinent Afrikan, li sservi fl-implimentazzjoni tad-dimensjoni reġjonali tas-CAADP. Jidher li jeżisti wkoll kunsens wiesa’ fost il-partijiet interessati nazzjonali dwar l-importanza tal-ECOWAP bħala qafas biex jiggwida l-investimenti reġjonali strateġiċi li jindirizzaw kwistjonijiet transkonfinali. 2.2.4 Prijorita ta' politika 4: It-tisħiħ tal-mekkaniżmi tal-protezzjoni soċjali għas-sigurtà alimentari u tan-nutrizzjoni, b'mod partikolari fejn jidħlu gruppi vulnerabbli tal-popolazzjoni Il-kriterji għall-valutazzjoni tal-prestazzjoni · 94 programm f’40 pajjiż irċevew EUR 209 miljun. Il-prijorità ta’ politika 4 rċeviet 6 % tal-fondi totali żborżjati fl-2012. Id-donaturi tal-UE taw madwar EUR 209 miljun, għal total ta’ 94 programm f'40 pajjiż. Il-kriżi alimentari reċenti xeħtet l-attenzjoni fuq l-importanza tat-trasferimenti soċjali biex tiġi żgurata s-sigurtà alimentari fl-unitajiet domestiċi, biex titjieb in-nutrizzjoni, jitnaqqas il-faqar u l-vulnerabbiltà, u biex jingħata appoġġ għall-iżvilupp agrikolu. Intużaw forom differenti ta’ trasferimenti soċjali, bħal trasferimenti ta’ flus kontanti staġjonali u "ikel għax-xogħol" jew vawċers f’għadd ta’ pajjiżi biex jiffaċilitaw l-aċċess għall-ikel fi żmien qasir. Madwar 96 % tal-programmi taħt il-prijorità 4 ġew implimentati fuq livell ta’ pajjiż u 4 % fil-livell globali. L-10 pajjiżi li rċievew l-aktar appoġġ fl-2012 kienu jinkludu l-Etjopja, il-Bangladexx, il-Kenja u s-Somalja (ara l-Kapitolu 3, Stampa 4 tad-DĦP). Il-programm ta’ xbieki tas-sigurtà produttivi, tal-Etjopja, huwa perċepit bħala programm eċċellenti mill-Gvern tal-Etjopja. Dan jindirizza s-sigurtà alimentari kronaka fil-pajjiż, u huwa ffinanzjat minn konsorzju tal-UE (li jinvolvi d-Danimarka, ir-Renju Unit, l-Irlanda, l-Isvezja, il-Pajjiżi l-Baxxi, l-UE) u donaturi mhux tal-UE. 2.2.5 Prijorita ta' politika 5: It-titjib fin-nutrizzjoni b’mod partikolari għall-ommijiet, it-trabi u t-tfal Il-kriterji għall-valutazzjoni tal-prestazzjoni · 278 programm relatati man-nutrizzjoni fi 63 pajjiż irċevew EUR 467 miljun. · Il-promozzjoni mill-UE u l-Istati Membri tagħha ta' nutrizzjoni aħjar tqawwiet, kif tixhed il-parteċipazzjoni attiva tagħhom fi proċessi internazzjonali (pereż. G8/20, SUN, u l-Assemblea Dinjija tas-Saħħa (WHA), kif ukoll bl-appoġġ mogħti lejn l-integrazzjoni tan-nutrizzjoni fil-pjanijiet ta' investiment tas-CAADP, u mill-fatt li 45 pajjiż li qed jiżviluppaw diġà ssieħbu fil-moviment SUN. Il-Prijorità ta’ Politika 5 huwa qasam fejn il-ħidma konġunta tad-donaturi tal-UE wasslet għal kisbiet. Hija rċeviet 14 % tal-fondi totali fl-2012, madwar EUR 467 miljun, għal total ta’ 278 programm fi 63-il pajjiż. Wara l-prijorità ta’ politika 1, din kienet it-tieni l-aktar prijorità importanti għad-donaturi tal-UE fl-2012. Din il-prijorità kienet tinkludi interventi li jindirizzaw in-nuqqas ta’ nutrizzjoni permezz ta’ finanzjament u t-tisħiħ ta' interventi speċifiċi rigward in-nutrizzjoni u marbuta man-nutrizzjoni li kienu mmirati lejn l-ommijiet u t-tfal żgħar, b'attenzjoni fuq l-ewwel 1 000 jum ta’ ħajja. L-interventi kienu jipprovdu wkoll appoġġ għal programmi u pjani kontinentali, reġjonali u nazzjonali ta’ riċerka dwar in-nutrizzjoni. Il-pajjiżi sħab ġew inkoraġġuti biex itejbu l-governanza tan-nutrizzjoni nazzjonali, biex b'hekk ikunu mgħejjuna jintegraw in-nutrizzjoni fil-politiki nazzjonali, bħalma huma l-agrikoltura u s-saħħa, u biex jingħataw għajnuna jżidu t-tkabbir tal-għarfien u l-bidliet fl-imġiba. Madwar 80 % tal-programmi li ngħataw appoġġ taħt il-prijorita 5 fl-2012 ġew implimentati fuq livell ta’ pajjiż, 17 % fil-livell globali, u 3 % fil-livell reġjonali. Fejn tidħol id-distribuzzjoni ġeografika ta' dawn l-investimenti, 46 % tal-fondi kienu allokati għall-Afrika, 17 % għal interventi fuq livell globali, 26 % għall-Asja, 8 % għall-Amerika Latina u l-Karibew. Il-pajjiżi li rċevew l-akbar ammonti fl 2012 kienu jinkludu l-Bangladexx, ir-Repubblika Demokratika tal-Kongo, l-Etjopja, in-Niġerja u l-Mjanmar (ara l-Kapitolu 3, stampa 5 tad-DĦP). Bil-parteċipazzjoni fl-isforzi internazzjonali u l-impenn fil-proċessi rilevanti, bħal ma huma l-G8/G20, id-WHA, is-CFs, il-Moviment SUN, u l-Kumitat Permanenti tan-NU dwar in-Nutrizzjoni, id-donaturi tal-UE tejjbu l-koordinazzjoni, żiede l-effettività u żguraw aktar mobilizzazzjoni għal nutrizzjoni aħjar. Eżempji tajba ta' ħidma konġunta globali dwar in-nutrizzjoni jinkludu appoġġ għall-Moviment SUN mill-UE, Franza, il-Ġermanja, l-Irlanda, il-Pajjiżi l-Baxxi u r-Renju Unit (ara l-Kaxxa 3). Dan juri s-saħħa potenzjali tal-koerenza, il-koordinazzjoni u l-kooperazzjoni tal-UE fil-livell globali u fil-governanza globali. (Għal aktar informazzjoni, ara l-istudju tal-każ fil-kapitolu 2.3 tad-DĦP). Kaxxa 3: Il-Moviment SUN L-isforzi kollaborattivi ta’ għadd ta’ Stati Membri tal-UE u tal-Kummissjoni Ewropea biex jingħata appoġġ lis-segretarja tal-Moviment SUN jipprovdu eżempju ta’ koordinazzjoni u kumplimentarjetà tal-UE fil-livell globali, Scaling Up Nutrition (SUN) huwa moviment globali li jġib flimkien il-partijiet interessati kollha fil-ġlieda kontra n-nutrizzjoni insuffiċjenti, b’enfasi partikolari fuq iż-żieda tal-impenn politiku u tal-investiment biex tiġi indirizzata n-nutrizzjoni insuffiċjenti fost l-ommijiet, it-trabi u t-tfal. Franza, il-Ġermanja, l-Irlanda, il-Pajjiżi l-Baxxi, ir-Renju Unit u l-Kummissjoni Ewropea qed jaħdmu flimkien fin-netwerk tad-donaturi ta' SUN u qegħdin b'mod konġunt jiffinanzjaw, flimkien ma’ oħrajn, il-pjan ta’ ħidma tas-segretarjat tal-Moviment SUN. Din il-kollaborazzjoni konġunta tad-donaturi, flimkien ma' sforzi koordinati ta' promozzjoni, tippermetti li jkun hemm ippjanar strateġiku kkonsolidat, ibbaġitjar u rappurtar b’finanzjar pluriennali prevedibbli. Waqt l-avveniment tal-2013 dwar in-Nutrizzjoni għat-Tkabbir, f'Londra, id-donaturi tal-UE iddefinixxew l-impenji politiċi u finanzjarji tagħhom fil-ġlieda kontra n-nuqqas ta’ żvilupp fiżiku, u wegħdu EUR 7.9 biljun (1.7 biljun għal interventi marbuta b'mod speċifiku man-nutrizzjoni u 6.1 biljun għall-interventi li jaffettwaw in-nutrizzjoni)[7]. B’mod partikolari, permezz tal-impenji speċifiċi li jitnaqqas in-nuqqas ta’ żvilupp fiżiku ta’ 7 miljun tifel u tifla taħt l-età ta’ 5 snin sal-2025, il-Kummissjoni Ewropea tat eżempju li jistgħu jsegwuh oħrajn, fejn poġġiet lilha nnifisha bħala attur ewlieni fl-arena politika. Id-donaturi tal-UE kienu attivi f’għadd ta’ attivitajiet konġunti, bħal fl-iżvilupp ta' metodoloġija għall-istima tal-infiq li jaffettwa n-nutrizzjoni u ta' qafas ta’ responsabbiltà għall-monitoraġġ tal-impatt ta’ interventi ta’ nutrizzjoni u biex jiġu rintraċċati l-investimenti fin-nutrizzjoni. Fuq livell ta’ pajjiż, ġew rappurtati attivitajiet konġunti fit-Taġikistan, il-Jemen, l-Etjopja, is-Saħel, iż-Żambja, il-Bangladexx u l-Możambik. 2.2.6 Prijorita ta' politika 6: It-tisħiħ tal-koordinazzjoni bejn l-atturi umanitarji u ta’ żvilupp biex tiżdied ir-reżiljenza u tiġi promossa s-sigurtà sostenibbli alimentari u tan-nutrizzjoni Il-kriterji għall-valutazzjoni tal-prestazzjoni · 63 programm relatati mar-reżiljenza fi 18-il pajjiż irċevew EUR 122 miljun. · L-UE u l-Istati Membri tagħha rrikonoxxew l-importanza li tinbena r-reżiljenza fi 23 pajjiż fl-2012 u wettqu 8 analiżi konġunta u eżerċizzji ta' ppjanar. Il-prijorità ta’ politika 6 rċeviet 4 % tal-fondi totali fl-2012. Id-donaturi tal-UE taw madwar EUR 122 miljun, għal total ta’ 63 programm fi 18-il pajjiż. Xi wħud mill-interventi rrappurtati taħt prijoritajiet oħra (bħal prijorità 1: It-titjib tar-reżiljenza tal-bdiewa fuq skala żgħira u l-għajxien rurali; 4: It-tisħiħ tal-mekkaniżmi tal-protezzjoni soċjali għas-sigurtà alimentari u tan-nutrizzjoni, b'mod partikolari fejn jidħlu gruppi vulnerabbli tal-popolazzjoni kif ukoll 5: It-titjib tan-nutrizzjoni, b’mod partikolari għall-ommijiet, it-trabi u t-tfal) ukoll indirizzaw dan il-qasam ta’ prijorità. Dan il-qasam ta’ prijorità kien jinkludi interventi biex tiżdied ir-reżiljenza ta’ gruppi partikolarment vulnerabbli li jirreżistu l-impatti u l-konsegwenzi ta’ kriżijiet. Hawnhekk, l-attenzjoni kienet fuq is-sigurtà alimentari u tan-nutrizzjoni. Il-biċċa l-kbira l-azzjonijiet ipprovdew appoġġ dirett lil unitajiet domestiċi u komunitajiet biex jitjieb l-aċċess għal alimentazzjoni suffiċjenti u adegwata permezz ta’ trasferimenti soċjali temporanji; miżuri relatati man-nutrizzjoni mmirati lejn in-nisa u t-tfal; u interventi biex tinbeda jew titqajjem mill-ġdid il-produzzjoni agrikola u tittejjeb id-disponibbiltà tal-ikel, u ż-żamma ta' mezzii naturali tal-produzzjoni. Il-prijorità 6 kienet tappoġġja l-integrazzjoni tal-bini tar-reżiljenza fil-politiki u l-ippjanar tal-pajjiżi sħab. Hija kienet ukoll ta' appoġġ għall-kapaċità tal-pajjiżi sħab u tal-komunitajiet lokali li jantiċipaw, jipprevjenu u jħejju għal kriżijiet fis-sigurtà alimentari u biex tittejjeb ir-reazzjoni għall-kriżijiet, fir-rispett tal-impatti differenzjati u l-kapaċitajiet tan-nisa, l-irġiel u gruppi vulnerabbli bl-inklużjoni ta' monitoraġġ aħjar tar-riskji. Fir-rigward tad-distribuzzjoni ġeografika tal-investimenti, madwar 75 % tal-fondi ġew allokati għall-Afrika, 23 % fuq livell globali, u 2 % għall-Asja. Għalhekk mhuwiex sorprendenti li disa’ pajjiżi Afrikani rċevew l-akbar sehem ta’ appoġġ, inklużi n-Niġer, il-Mali, il-Mawritanja, is-Somalja, l-Etjopja u s-Sudan (Kapitolu 3, Stampa 6 tad-DĦP). Reċentement, id-donaturi tal-UE qawwew il-ħidma tagħhom biex jibnu r-reżiljenza fost komunitajiet vulnerabbli permezz ta' mira aħjar fuq il-kawżi fl-għerq tan-nuqqas ta' sigurta alimentari biex b'hekk jittaffa l-impatt tal-kriżijiet alimentari. L-UE adottat qafas ta’ politika ġdid f’Mejju 2013 biex jiġu indirizzati l-isfidi għar-reżiljenza. Fil-livell reġjonali, tnediet l-Alleanza Globali għall-Inizjattiva tar-Reżiljenza fl-Afrika tal-Punent u Sahel (AGIR) f’Diċembru 2012 bl-UE bħala wieħed mill-fundaturi tagħha. Ingħata wkoll appoġġ ulterjuri għall-inizjattiva b’donaturi multipli li tolqot l-irkupru min-nixfa "Sostenn għar-reżiljenza tal-Qarn tal-Afrika" (SHARE). Fil-livell reġjonali, fl-Afrika tal-Punent permezz ta' AGIR, l-iffinanzjar mill-UE, Franza u Spanja ukoll għen biex tiġi stabbilita s-sistema ta’ riżervi alimentari ta' emerġenza fir-reġjun. Id-donaturi tal-UE għamlu xi analiżijiet konġunti u xi eżerċizzji tal-ippjanar biex ittejbu t-tisħiħ tar-reżiljenza. Pereżempju: it-titjib fir-reżiljenza nazzjonali fin-Niġer, il-Côte d’Ivoire, il-Burkina Faso, il-Mali, iċ-Ċad u s-Senegal; dokumenti ta’ pprogrammar tal-pajjiż fl-Etjopja, fis-Somalja, il-Kenja u l-Uganda; kif ukoll analiżijiet u eżerċizzji ta' ppjanar konġunti f’Ħaiti. 2.3 Koordinazzjoni, komplementarjetà u koerenza (3CS) Meta wieħed iqis li hemm 44 pajjiż li qed jingħataw appoġġ minn ħames donaturi tal-UE, il-koordinazzjoni għandha rwol importanti fl-iżgurar tal-effettività tal-għajnuna tal-UE fil-livell tal-pajjiż, u l-UE hija impenjata fl-istrateġiji dwar is-sigurtà alimentari u tan-nutrizzjoni, kif ukoll fil-pjani ta' investiment fl-agrikoltura, tal-pajjiżi sħab, u hija allineata magħhom. L-istrutturi eżistenti, bħal ma huma l-gruppi ta’ ħidma settorjali (li spiss ma jkunux limitati biss għal donaturi tal-UE), huma meqjusa bħala mekkaniżmi ewlenin li permezz tagħhom id-donaturi tal-UE jikkoordinaw xogħolhom, isegwu d-djalogu ta’ politika, u regolarment jikkondividwu l-informazzjoni. Minbarra l-koordinazzjoni bejn id-donaturi u l-pajjiżi msieħba, il-proċessi ta' tisħiħ tal-kapaċitajiet itejbu l-koordinazzjoni bejn dawk interessati, kemm dawk lokali kif ukoll dawk li mhux, bħal ma huma l-organizzazzjonijiet mhux governattivi (NGOs), l-NGOs internazzjonali (iNGOs), is-settur privat u l-organizzazzjonijiet ta' riċerka involuti fis-sigurtà alimentari u tan-nutrtizzjoni. L-ipprogrammar konġunt tal-UE jikkontribwixxi b’mod sinifikanti għall-kumplimentarjetà u s-sinerġiji bejn l-UE u l-Istati Membri tagħha. Sa mill-2011, inbdew proċessi ta’ programmar konġunt f’madwar 20 pajjiż sieħeb, għalkemm f’kull pajjiż il-proċess jinsab fi stadju differenti[8]. Eżempju ta’ pprogrammar konġunt mill-UE u l-Istati Membri tagħha huwa l-iżvilupp ta’ Pjan Direzzjonali UE + għan-nutrizzjoni fl-Etjopja li joffri eżempju prattiku ta’ analiżi u ppjanar konġunt, ta' prijoritizzazzjoni, tad-diviżjoni tar-responsabbiltajiet u tal-koordinazzjoni għal interventi ta’ nutrizzjoni. Approċċi ta' implimentazzjoni konġunta jinkludu d-diviżjoni tax-xogħol abbażi ta' mmappjar tas-setturi; analiżi konġunta, valutazzjoni u rispons tas-settur; modalitajiet tal-għajnuna (appoġġ baġitarju, fondi miġbura, kooperazzjoni ddelegata, u fondi fiduċjarji); kif ukoll monitoraġġ konġunt, evalwazzjoni u sistemi ta' rappurtar. L-approċċi strateġiċi komuni għal inizjattivi globali ukoll tejbu l-komplementarjetà, bħal AGIR u l-użu ta' SUN fiċ-Ċad. L-azzjonijiet li jaqgħu taħt is-sitt prijoritajiet jidher, min dak li jiġi rrappurtat, li huma konsistenti mal-istrateġiji tal-pajjiżi msieħba. Fil-Kenja, id-diviżjoni tax-xogħol fost id-donaturi tal-UE jirrifletti l-prijoritajiet ta' politika tal-pjan ta’ implimentazzjoni. Studju tal-każ dwar l-Etjopja msemmi fil-Kapitolu 2.4 tad-DĦP janalizza l-isforzi Ewropej biex jissaħħu t-3CS fi ħdan u bejn il-programmi ta’ assistenza esterna tad-donaturi tal-UE (ara l-Kaxxa 4). Kaxxa 4: It-3CS fl-Etjopja L-istudju parteċipatorju ta' każ dwar it-3CS fl-Etjopja wera li, taħt il-viżjoni, is-sjieda u t-tmexxija ċara tal-awtoritajiet tal-Etjopja, id-donaturi tal-UE huma msieħba ewlenin fl-indirizzar tal-kwistjonijiet l-aktar serji tal-pajjiz fejn jidħlu l-alimentazzjoni u n-nutrizzjoni. Il-programmi ewlenin nazzjonali kbar — immexxi mill-pajjiż b’mod ċar — huma mfassla u implimentati b’għajnuna mill-komunità internazzjonali, li jipprovdu mezzi kemm għal djalogu strutturat kif ukoll għal kontribuzzjonijiet finanzjarji. L-ipprogrammar konġunt joffri opportunità unika biex tittejjeb il-koordinazzjoni u għal analiżi u ppjanar komuni, il-prijoritizzazzjoni, u t-tqassim tar-responsabbiltajiet biex tiżdied l-effikaċja tal-isforzi tagħna. Fil-proċess għandhom jiġu involuti aktar l-imsieħba Etjopjani differenti, inkluża s-soċjetà ċivili, u donaturi ewlenin oħrajn. Fil-livell tal-UE, l-arranġamenti formali dwar il-koordinazzjoni jinkludu lill-gruppi ta' ħidma tal-Kunsill Ewropew, filwaqt li jsiru skambji informali permezz tal-grupp tal-kapijiet tal-agrikoltura u l-iżvilupp rurali (HARDs), inklużi s-sottogruppi tiegħu dwar kwistjonijiet dwar l-art u dar l-iżvilupp tas-settur privat fl-agrikoltura, u l-EIARD, li jidher li huma mekkaniżmi importanti għall-iżvilupp tal-politika u għall-iskambju. Il-koordinazzjoni fi ħdan il-pjattaforma EIARD tippromwovi l-politiki u l-istrateġiji konġunti fl-Ewropa u tgħin ukoll biex tinbena l-koerenza, il-koordinazzjoni u l-komplimentarjetà. Dawn l-arranġamenti formali u informali jservi wkoll fil-koordinazzjoni tal-partċipazzjoni tad-donaturi tal-UE f'forma u inizjattivi internazzjonali. Dawn jinkludu l-Assemblea Ġenerali tan-NU, il-Kunsill għad-Drittijiet tal-Bniedem, is-CFS, il-Moviment SUN, it-tieni Konferenza Internazzjonali dwar in-Nutrizzjoni (ICN2), il-G8 u l-G20. 3. Riżultati u Rakkomandazzjonijiet 1. Is-sigurtà alimentari u tan-nutrizzjoni hija element sinifikanti tal-kooperazzjoni għall-iżvilupp tal-UE: bi kważi EUR 3.4 biljun minfuqa f’aktar minn 115-il pajjiż mid-donaturi tal-UE fl-2012 biss, is-sigurtà alimentari u tan-nutrizzjoni hija importanti kemm fejn jidħol is-sehem tal-assistenza totali għall-iżvilupp (madwar 8 % tal-ODA totali tagħhom żborżata fl-2012) kif ukoll fejn tidħol il-kopertura ġeografika. B’mod partikolari, stati fejn hemm nuqqas ta' sigurta alimentari fl-Afrika sub-Saħarjana jirċievu appoġġ sostanzjali, f’konformità mal-politika li l-UE u l-Istati Membri tagħha qablu li jimplimentaw fl-2010. 2. Il-maġġoranza tal-interventi kienu ffokati fuq tliet prijoritajiet fl- 2012: Il-Prijorità 1 (titjib tar-reżiljenza tal-bdiewa fuq skala żgħira u l-għajxien rurali) irċeviet l-aktar appoġġ (madwar 60 %), segwita mill-Prijorità 5 (it-titjib tan-nutrizzjoni) li rċeviet 14 %, u l-Prijorità 2 (appoġġ lill-governanza effettiva) li rċeviet 12 %. 3. Jista’ jkun hemm lok għad-donaturi tal-UE biex joperaw b’mod aktar effiċjenti: 68 pajjiż imsieħeb irċevew anqas minn EUR 3 miljun bħala medja għal kull donatur. Id-daqs medju tal-ħlas huwa ta’ EUR 1.34 miljun. Dan huwa l-iktar impressjonanti fl-Amerika Ċentrali, fejn erba’ pajjiżi jingħataw appoġġ minn erba’ donaturi jew aktar b'ammont medju kull donatur ta’ inqas minn EUR 2.2 miljun. Id-donaturi tal-UE jeħtieġ li jkomplu jtejbu d-diviżjoni tax-xogħol tagħhom, ovvjament taħt it-tmexxija tal-pajjiżi sħab. 4. Ir-riċerka misjuqa mid-domanda, l-estensjoni u l-innovazzjoni jirrikjedu aktar attenzjoni, kemm f’termini ta' żieda fl-investimenti skont l-impenji tal-2010 u, b’mod partikolari, biex jiġi żgurat li r-riżultati jitssarfu f’azzjoni konkreta sabiex l-impatt jiġi massimizzat. 5. Id-donaturi tal-UE qed juru sens ta' tmexxija dejjem jikber fejn jidħlu temi kritiċi identifikati mill-komunità internazzjonali. Sa mill- 2010 dawn bdew jirreaġixxu b'mod kollettiv għall-ħtiġijiet u kriżijiet tas-sigurtà alimentari u ffukaw fuq kwistjonijiet bħalma huma n-nutrizzjoni, ir-reżiljenza u l-aċċess għall-art. Id-donaturi tal-UE nġabru madwar inizjattivi globali u tal-UE bħal ma huma SUN, SHARE u AGIR, u kienu involuti fl-iżvilupp tal-VGGT fis-CFS. Dawn is-suċċessi jistgħu jservu ta' pedament biex jiġu indirizzati inizjattivi ċċentrati fuq il-prijoritajiet kondiviżi tad-donaturi tal-UE. 6. Il-kollaborazzjoni ma’ dawk kollha interessati, fi ħdan is-sistemi nazzjonali, għandha vantaġġ ċar. Studju ta’ każ li sar fl-Etjopja wera li l-kontribuzzjoni konġunta Ewropea biex tiġi indirizzata s-sigurtà alimentari u tan-nutrizzjoni kienet rilevanti ħafna f’termini ta' żvilupp ta' politika u ta' investimenti. Flimkien, id-donaturi tal-UE qed isegwu approċċi innovattivi li huma integrati mas-sistemi nazzjonali eżistenti. Tagħlima importanti li ttieħdet hija li hemm potenzjal għal aktar djalogu mal-organizzazzjonijiet tal-bdiewa, l-NGOs lokali u internazzjonali u mas-settur privat, b’mod speċjali fir-rigward tat-tfassil u l-implimentazzjoni tal-programm nazzjonali. Dan għandu jiġi segwit fil-pajjiżi sħab kollha tagħna. 7. Il-koordinazzjoni tad-donaturi tal-UE fil-livell tal-pajjiż għandha timxi lil hinn mill-kondiviżjoni tal-informazzjoni. Il-mekkaniżmu ta' koordinazzjoni kellhom suċċess partikolari fil-livelli globali, kontinentali u reġjonali, kif intwera mill-esperjenza tal-EIARD u fl-Afrika tal-Punent permezz tal-mekkaniżmu ta’ koordinazzjoni ECOWAP għas-sħab fl-iżvilupp. Madankollu, fil-livell ta’ pajjiż, hemm lok għal titjib billi l-koordinazzjoni tittieħed lil hinn mill-kondiviżjoni ta’ informazzjoni ħallu jkun hemm aktar koerenza, komplementarjetà u kondiviżjoni tat-tagħlimiet meħuda. 8. L-ipprogrammar tal-UE li għaddej bħalissa jipprovdi opportunitajiet tajba biex titjieb l-effettività: tikkontribwixxi għal koordinazzjoni, komplementarjetà u kondiviżjoni tax-xogħol aħjar. Dan jista’ wkoll iwassal għal aktar oqsfa konġunti bbażati fuq ir-riżultati, għal monitoraġġ u evalwazzjoni, inkluż fuq il-livell tal-Komunità. L-ipprogrammar konġunt fir-rigward tas-sigurtà alimentari u tan-nutrizzjoni jeħtieġ li tissaħħaħ. 9. Il-metodoloġija tagħna għal rappurtar konġunt tal-UE dwar is-sigurtà alimentari u tan-nutrizzjoni jeħtieġ li tiġi rfinata b’enfasi fuq suġġetti speċifiċi, biex tiddaħħal aktar enfasi fuq valutazzjoni tal-impatt/ir-riżultat, pereżempju permezz ta’ studji ta’ każ li jsiru primarjament mas-sħab tagħna u għal informazzjoni ta' kwalita aħjar. 4 Il-konklużjonijiet u ħarsa 'l quddiem Dan huwa l-ewwel rapport li qatt sar li fih id-donaturi tal-UE kkummentaw b'mod konġunt dwar tema maġġuri. Dan ir-rapport huwa għodda ta’ responsabbiltà lejn il-livell ta' fuq. Bi kważi EUR 3.4 biljun minfuqa f’aktar minn 115 pajjiż mid-donaturi tal-UE fl-2012, l-UE u l-Istati Membri tagħha qed jipprovdu riżultati sinifikanti fejn tidħol is-sigurtà alimentari u tan-nutrizzjoni. Sa mill-2010, id-donaturi tal-UE wrew sens ta' tmexxija dejjem aktar qawwi fil-livell globali f’oqsma bħalma huma n-nutrizzjoni, ir-reżiljenza u l-governanza tal-art. Huma ser ikomplu jisfruttaw dawn is-suċċessi fl-indirizzar ta’ sfidi emerġenti ġodda, bħall-agrikoltura li tkun sensittiva għall-kundizzjonijiet klimatiċi, it-trasformazzjoni rurali u s-sistemi tal-ikel. Fl-Afrika hemm opportunitajiet ġodda ta' djalogu politiku u appoġġ fil-livell tal-pajjiż mmexxija mill-proċess tas-CAADP. Id-dikjarazzjoni ta' Malabi tal-2014 turi impenn imġedded min-naħa tal-pajjiżi Afrikani lejn is-sigurtà agrikoltura u alimentari u tistabbilixxi l-istennija kontinentali li tista’ ttejjeb l-allinjament u l-appoġġ tad-donaturi tal-UE f’konformità mal-impenn ta' politika tal-2010 dwar is-CAADP. F’pajjiżi sħab, hemm potenzjal għal aktar djalogu ma’ organizzazzjonijiet tal-bdiewa, NGOs lokali u internazzjonali u mas-settur privat. Globalment, il-programmazzjoni konġunta fis-sigurtà alimentari u tan-nutrizzjoni tista' tissaħħaħ aktar. Il-ħidma flimkien tipprovdi lill-UE u lill-Istati Membri tagħha b’vuċi aktar b’saħħitha, u kopertura u volum akbar ta’ għajnuna għall-iżvilupp. Dan l-approċċ se jtejjeb il-viżibbiltà tagħna u jwasslu għal titjib fl-effiċjenza tal-għajnuna għall-iżvilupp, riżultati aħjar u impatt akbar. Dan ir-rapport jistabbilixxi l-linja bażi għal rapporti sussegwenti. Fir-rapport li jmiss, sejrin inqabblu l-prestazzjoni tagħna mas-sitwazzjoni fl-2012. Sadanittant, il-metodoloġija użata biex jiġi żviluppat dan ir-rapport se tittejjeb; se tkun tinkludi temi u prijoritajiet ta’ politika magħżula, u tixħet aktar enfażi fuq ir-riżultati/l-impatti. Ir-rapport li jmiss se jkun ukoll illustrat bi studji ta’ każijiet imwettqa flimkien mas-sħab u mal-Istati Membri. [1] COM(2010) 127, Qafas ta' politika tal-UE biex jgħin lill-pajjiżi li qed jiżviluppaw jindirizzaw l-isfidi fil-qasam tas-sigurtà tal-ikel u l-Konklużjonijiet tal-Kunsill dwar qafas ta' politiika tal-UE għall-asistenza lil pajjiżi li qed jiżviluppaw biex jindirizzaw sfidi ta' sigurta alimentari l-10 ta' Mejju 2010. [2] It-terminu "alimentazzjoni u nutrizzjoni" issa ħa post is-sigurtà alimentari. [3] SWD (2013) 104 finali Spinta lis-sigurtà alimentari u ta' nutrizzjoni permezz ta' azzjoni tal-UE: l-implimentazzjoni tal-impenji tagħna. [4] L-għajnuna ta’ emerġenza u dik umanitarja relatati mas-sigurtà alimentari ma kinitx taqa' taħt l-impenn tal-UE għat-tul dwar is-sisgurta alimentari u tan-nutrizzjoni u għalhekk ma kinitx inkluża f’dan ir-rapport. [5] Dan jinkludi programmi u proġetti elenkati fil-bażijiet tad-dejta bħala ‘dinjija’ jew fejn il-lokazzjoni ġeografika ‘ma kinitx speċifikata’. [6] http://siteresources.worldbank.org/EXTLICUS/Resources/511777-1269623894864/FY10toFY13Harmonized_list_Fragile_Situations.pdf Lista Armonizzata ta' sitwazzjonijiet fraġli, FY2012. [7] Rata tal-kambju 1.29 USD/EUR. [8] Saru analiżijiet konġunti fil-Bolivja, il-Côte d'Ivoire u l-Etjopja, filwaqt li tħejjew dokumenti konġunti ta’ pprogrammar għas-Sudan t’Isfel, il-Burundi, il-Kambodja, iċ-Ċad, il-Komoros, il-Gana, il-Gwatemala, il-Kenja, il-Laos, il-Mjanmar, in-Namibja, il-Paragwaj, ir-Rwanda, is-Senegal u t-Togo.